ΓΡΑΠΤΗ ΕΡΩΤΗΣΗ E-2423/02

υποβολή: Olivier Dupuis (NI) προς την Επιτροπή

(20 Αυγούστου 2002)

Θέμα: Η εξαφάνιση του ιερέα Thich Tri Luc (κ. Pham Van Tuong)

Ο Thich Tri Luc, κατά κόσμον Pham Van Tuong, γεννήθηκε το 1954 και είναι ενεργό μέλος της UBCV (Unified Buddhist Church of Vietnam), κινήματος για τη θρησκευτική ελευθερία, τη δημοκρατία και τα ανθρώπινα δικαιώματα. Ο Thich Tri Luc συνελήφθη για πρώτη φορά το 1992 και κρατήθηκε 10 μήνες, χωρίς να του απαγγελθεί κατηγορία. Συνελήφθη ξανά στις 5 Νοεμβρίου 1994 για συμμετοχή σε αποστολή της UBCV που είχε σκοπό τη διάσωση θυμάτων πλημμύρας. Καταδικάστηκε σε φυλάκιση δυόμισι ετών και κατ' οίκον περιορισμό πέντε ετών με αντικανονική δίκη στη Χο Τσι Μινχ, κατά την οποία αντιμετώπισε την κατηγορία της κατάχρησης δημοκρατικών ελευθεριών εις βάρος των κρατικών συμφερόντων. Στις 19 Απριλίου 2002 ο Thich Tri Luc κατέφυγε στην Καμπότζη, για να γλιτώσει από τις θρησκευτικές διώξεις στο Βιετνάμ. Ζήτησε να του αναγνωριστεί η ιδιότητα του πρόσφυγα στο γραφείο της Ύπατης Αρμοστείας του ΟΗΕ για τους Πρόσφυγες στην Πνομ Πενχ, πράγμα που του αναγνωρίστηκε στις 28 Ιουνίου 2002.

Από την Πέμπτη 25 Ιουλίου το γραφείο της ΥΑΟΗΕΠ στην Πνομ Πενχ δεν έχει πληροφορίες για το πού βρίσκεται. Δεδομένων των καταγγελιών ότι η μυστική αστυνομία του Βιετνάμ εισέρχεται συστηματικά στα εδάφη της Καμπότζης, για να συλλάβει, να επαναπατρίσει διά της βίας ή ακόμη και να δολοφονήσει πρόσφυγες της εθνοτικής μειονότητας των Ορεσιβίων, οι οποίοι προσπαθούν να γλιτώσουν από τις διώξεις στο Βιετνάμ, είναι λογικό να εκφράζονται ανησυχίες για την ασφάλειά του.

Γνωρίζει η Επιτροπή την εξαφάνιση του Thich Tri Luc (κ. Pham Van Tuong) και τους βίαιους επαναπατρισμούς πολιτικών προσφύγων που ζητούν άσυλο στην Καμπότζη, στους οποίους προβαίνουν οι βιετναμικές αρχές· Πώς προτίθεται εν γένει η Επιτροπή να εφαρμόσει τη ρήτρα για τα ανθρώπινα δικαιώματα στη συμφωνία συνεργασίας μεταξύ Βιετνάμ και ΕΕ, και ειδικότερα να ανταποκριθεί στις έντονες ανησυχίες για την κακοποίηση και τη φυλάκιση θρησκευτικών ηγετών, τις οποίες εξέφρασε εκ νέου η Ύπατη Αρμοστεία του ΟΗΕ για τα Ανθρώπινα Δικαιώματα στη Γενεύη·

Απάντηση του κ. Patten εξ ονόματος της Επιτροπής

(20 Σεπτεμβρίου 2002)

Η Επιτροπή γνωρίζει σχετικά με την εξαφάνιση του αιδεσιμότατου Thich Tri Luc και παρακολουθεί το θέμα συνεχώς με τους τοπικούς εκπροσώπους τόσο της UNHCR (Ύπατη Αρμοστεία των Ηνωμένων Εθνών για τους πρόσφυγες) και της UNCHR (Ύπατη αρμοστεία των Ηνωμένων Εθνών για τα ανθρώπινα δικαιώματα). Η Επιτροπή αξιολογεί την κατάσταση από κοινού με τους εκπροσώπους των κρατών μελών της Ένωσης στην Phnom Penh σε τακτική βάση. Η πρόσφατη επίσκεψη που πραγματοποίησε η ύπατη αρμοστής για τα ανθρώπινα δικαιώματα, κ. Mary Robinson, προσέφερε περαιτέρω ευκαιρίες για την εξέταση του θέματος από τις αρχές της Καμπότζης.

Η Επιτροπή διατηρεί ειλικρινή και ανοιχτό διάλογο με τις αρχές της Καμπότζης σχετικά με τα ανθρώπινα δικαιώματα, συμπεριλαμβανομένης της τελευταίας συνάντησης της μικτής επιτροπής Ευρωπαϊκής Κοινότητας — Καμπότζης το Μάιο του 2002. Σειρά διαβημάτων της Ένωσης σχετικά με το σεβασμό των ανθρώπινων δικαιωμάτων έγιναν επανειλημμένως στην Phnom Penh. Η αντιπροσωπεία στην Phnom Penh είναι επίσης σε τακτική επικοινωνία με τοπικές μη κυβερνητικές οργανώσεις για τα ανθρώπινα δικαιώματα (ΜΚΟ).

Όσον αφορά την εφαρμογή της ρήτρας για τα ανθρώπινα δικαιώματα στη συμφωνία συνεργασίας Ευρωπαϊκής Κοινότητας — Βιετνάμ, απευθύνονται ερωτήσεις σχετικά με την τήρηση και την προαγωγή των ανθρώπινων δικαιωμάτων στις συναντήσεις της μικτής επιτροπής Ευρωπαϊκής Κοινότητας — Βιετνάμ. Οι πρεσβείες των κρατών μελών και η αντιπροσωπεία της Επιτροπής στο Ανόι διεξάγουν επίσης συχνές συζητήσεις με τις αρχές του Βιετνάμ σχετικά με θέματα που αφορούν τα ανθρώπινα δικαιώματα, συμπεριλαμβανομένων ειδικών περιπτώσεων.